b"\n_START_ARTICLE_\nCarl Hagenbeck\n_START_SECTION_\nBiografija\n_START_PARAGRAPH_\nKarlas Hagenbekas gim\xc4\x97 1844\xc2\xa0m. bir\xc5\xbeelio 10 d. Jo t\xc4\x97vas buvo \xc5\xbeuv\xc5\xb3 prekybininkas Klausas Gotfridas Karlas Hagenbekas (Claus Gottfried Carl Hagenbeck; 1810\xe2\x80\x931887), kuris tur\xc4\x97jo ir \xc5\xa1alutin\xc4\xaf versl\xc4\x85\xc2\xa0\xe2\x80\x93 prekiavo egzoti\xc5\xa1kais gyv\xc5\xabnais._NEWLINE_Kai Karlui buvo 14\xc2\xa0m., t\xc4\x97vas jam padovanojo kelet\xc4\x85 ruoni\xc5\xb3 ir balt\xc4\x85j\xc4\xaf lok\xc4\xaf. Jo gyv\xc5\xabn\xc5\xb3 kolekcija did\xc4\x97jo, kol jiems laikyti prireik\xc4\x97 dideli\xc5\xb3 pastat\xc5\xb3. V\xc4\x97liau Hagenbekas paliko savo namus Hamburge ir \xc4\x97m\xc4\x97 su med\xc5\xbeiotojais ir tyrin\xc4\x97tojais keliauti po d\xc5\xbeiungles ir kalnus. Jis gaud\xc4\x97 \xc5\xbev\xc4\x97ris beveik visose pasaulio \xc5\xa1alyse._NEWLINE_1874\xc2\xa0m. jis nutar\xc4\x97 eksponuoti samojie\xc4\x8dius ir samius kaip \xe2\x80\x9evisi\xc5\xa1kai nat\xc5\xabralius\xe2\x80\x9c \xc5\xbemones kartu su j\xc5\xb3 palapin\xc4\x97mis, ginklais ir kita manta, kartu su \xc5\xa1iaurini\xc5\xb3 elni\xc5\xb3 grupe._NEWLINE_1875\xc2\xa0m. K. Hagenbekas \xc4\x97m\xc4\x97 savo \xc5\xbev\xc4\x97ris eksponuoti did\xc5\xbeiausiuose Europos miestuose ir JAV._NEWLINE_1876\xc2\xa0m. jis pasiunt\xc4\x97 savo partner\xc4\xaf \xc4\xaf Egipto Sudan\xc4\x85 pargabenti t\xc5\xb3 kra\xc5\xa1t\xc5\xb3 laukini\xc5\xb3 \xc5\xbev\xc4\x97ri\xc5\xb3 ir nub\xc5\xb3. Nubijos ekspozicija Europoje buvo labai s\xc4\x97kminga, ji buvo rodoma Pary\xc5\xbeiuje, Londone ir Berlyne. Jis taip pat siunt\xc4\x97 agent\xc4\x85 \xc4\xaf Labrador\xc4\x85 parve\xc5\xbeti eskim\xc5\xb3 i\xc5\xa1 Houpdeilo (angl. Hopedale), kurie buvo demonstruojami Hamburgo zoologijos sode. Hagenbeko id\xc4\x97ja demonstruoti \xc5\xbemones, laikomus \xe2\x80\x9ekilniaisiais laukiniais\xe2\x80\x9c, taip, kaip jie nat\xc5\xabraliai gyveno, manoma, \xc4\xafkv\xc4\x97p\xc4\x97 \xc5\xbdofrua de Sen-Iler\xc4\x85 (Albert Geoffroy Saint-Hilaire) \xc4\xafkurti pana\xc5\xa1i\xc4\x85 \xe2\x80\x9e\xc5\xbemoni\xc5\xb3 zoologijos sodo\xe2\x80\x9c ekspozicij\xc4\x85 Jardin d'acclimatation (Pary\xc5\xbeius). 1877\xc2\xa0m. Saint-Hilaire organizavo dvi \xe2\x80\x9eetnologines parodas\xe2\x80\x9c, kuriose publikai rod\xc4\x97 nubus ir inuitus, kuri\xc5\xb3 d\xc4\x97ka lankytoj\xc5\xb3 skai\xc4\x8dius zoologijos sode padvigub\xc4\x97jo._NEWLINE_Hagenbekas taip pat dresavo \xc5\xbev\xc4\x97ris naudoti cirkuose. Jo \xc5\xbev\xc4\x97rys buvo rodyti cirkuose 1893\xc2\xa0m. Pasaulin\xc4\x97je Kolumbo parodoje (angl. World's Columbian Exposition) \xc4\x8cikagoje ir 1904\xc2\xa0m. Luizianos pirkim\xc5\xb3 parodoje (angl. Louisiana Purchase Exposition) Sent Luise. Hagenbeko cirkas buvo vienas populiariausi\xc5\xb3 atrakcion\xc5\xb3. Jo kolekcijoje buvo did\xc5\xbei\xc5\xb3j\xc5\xb3 \xc5\xbev\xc4\x97ri\xc5\xb3 ir ropli\xc5\xb3. Daugelis gyv\xc5\xabn\xc5\xb3 buvo dresuoti rodyti triukus. 1900\xc2\xa0m. jis sukry\xc5\xbemino li\xc5\xabt\xc4\x99 su bengaliniu tigru, o hibrid\xc4\x85 pardav\xc4\x97 portugal\xc5\xb3 zoologui Bisiano Mazinho u\xc5\xbe 2 milijonus doleri\xc5\xb3. Dresuoti Hagenbeko \xc5\xbev\xc4\x97rys iki 1914\xc2\xa0m. vaidino pasilinksminim\xc5\xb3 parkuose Niujorko Coney Island rajone._NEWLINE_Ta\xc4\x8diau Hagenbekas svajojo apie nuolatin\xc4\x99 ekspozicij\xc4\x85, kur gyv\xc5\xabnai gal\xc4\x97s gyventi aplinkoje, kuo pana\xc5\xa1esn\xc4\x97je \xc4\xaf j\xc5\xb3 nat\xc5\xabralias buveines. Nors Hamburge jau buvo zoologijos sodas (vok. Zoologischer Garten zu Hamburg), Hagenbekas 1907\xc2\xa0m. \xc5\xa0telingene prie Hamburgo atidar\xc4\x97 savo gars\xc5\xb3j\xc4\xaf zoologijos sod\xc4\x85 Tierpark Hagenbeck._NEWLINE_1909\xe2\x80\x931910\xc2\xa0m. jis pri\xc5\xbei\xc5\xabr\xc4\x97jo Giardino Zoologico statybas Romoje. \xc5\xa0iandien jo id\xc4\x97jomis seka did\xc5\xbeiuma zoologijos sod\xc5\xb3._NEWLINE_1905\xc2\xa0m. Hagenbekas panaudojo savo patirt\xc4\xaf organizuoti t\xc5\xabkstan\xc4\x8dio kupranugari\xc5\xb3 sugavim\xc4\x85 Vokietijos imperijai, kad \xc5\xa1i gal\xc4\x97t\xc5\xb3 juos panaudoti savo Afrikos kolonijose._NEWLINE_K. Hagenbekas savo nuotykius bei patirt\xc4\xaf gaudant ir dresuojant \xc5\xbev\xc4\x97ris apra\xc5\xa1\xc4\x97 knygoje \xe2\x80\x9eVon Tieren und Menschen\xe2\x80\x9c ('\xc5\xbdv\xc4\x97rys ir \xc5\xbemon\xc4\x97s'), i\xc5\xa1leistoje 1908\xc2\xa0m._NEWLINE_Karlas Hagenbekas mir\xc4\x97 1913\xc2\xa0m. baland\xc5\xbeio 14 d. Hamburge."